17. ΒΑΣΙΛΙΚΟΝ ΔΙΑΤΑΓΜΑ της 21/26 Αυγ. 1939 Περί διαχειρίσεως αχρήστου και αζητήτου αλληλογραφίας. Έχοντες υπ’ όψει το άρθρ. 11 του Α.Ν. 1814 «περί συμπληρώσεως των περί ταχυδρομικής Ανταποκρίσεως νομοθετικών διατάξεων», προτάσει του Ημετέρου επί της Συγκοινωνίας Υπουργού και μετά σύμφωνον γνώμην του Συμβουλίου Επικρατείας υπ’ αριθ. 522/1939, απεφασίσαμεν και διατάσσομεν: Άρθρον μόνον.-1.Η άχρηστος και αζήτητος αλληλογραφία μετά την εκπνοήν των δια του Δ/τος της 21 Σεπτ. 1935, οριζομένων προθεσμιών, υποβάλλεται εις το τέλος εκάστου τριμήνου, η μεν συστημένη εις το Υπουργείον Συγκοινωνίας, η δε συνήθης εις τας οικείας Περιφερειακάς Διευθύνσεις Τ.Τ.Τ. Η άχρηστος συνήθης αλληλογραφία των Τμηματικών ΤΤΤ Γραφείων των εξαρτωμένων από το Κεντρικόν Ταχυδρομείον Αθηνών, υποβάλλεται εις το Ταχυδρομείον τούτο. 2.Αι συστημέναι επιστολαί, προ της κατά Νόμον καταστροφής των, ανοίγονται προηγουμένως υπό της προβλεπομένης υπό του άρθρ. 11 του Α.Ν. 1814 Επιτροπής προς ανεύρεσιν και εξαγωγήν των τυχόν εν αυταίς εγκλειομένων χρηματικών αξιών, λαμβανομένης παρ’ αυτής φροντίδος, ώστε η αποσφράγισις να γίνεται κατά τρόπον ώστε να μη λαμβάνη αύτη γνώσιν του κειμένου των επιστολών. 3.Η συνήθης αλληλογραφία καταστρέφεται δια πυρός άνευ ετέρας τινός διαδικασίας. Κατ’ εξαίρεσιν εκ των συνήθων «δειγμάτων» καταστρέφονται μόνον όσων το περιεχόμενον δεν έχει αγοραίαν αξίαν. 4.Τα συνήθη δείγματα, εντός των οποίων ανευρέθησαν είδη έχοντα αξίαν, καθώς και εκ των αντικειμένων της συστημένης αλληλογραφίας (επιστολών, δειγμάτων, εντύπων, εγγράφων υποθέσεων) εκείνα, άτινα επίσης ανευρέθησαν έχοντα αγοραίαν αξίαν, εκποιούνται κατά τας περί αχρήστων ταχυδρομικών δεμάτων διατάξεις. 5.Κατά την αποσφράγισιν της συστημένης αλληλογραφίας προς εξαγωγήν των τυχόν αξιών, συντάσσεται υπό της Επιτροπής πρωτόκολλον, όπερ υποβάλλεται εν πρωτοτύπω εις το Υπουργείον της Συγκοινωνίας. Εν τω πρωτοκόλλω μνημονεύονται οι αριθμοί των συστημένων επιστολών, τα Γραφεία καταγωγής αυτών, ως και τα ενδεχομένως ανευρεθέντα εις εκάστην συστημένην χρηματικά ποσά ή είδη αξιών. Ίδιον πρωτόκολλον επίσης συντάσσεται υπό της Επιτροπής κατά την αποσφράγισιν των συνήθων δειγμάτων, εντός των οποίων ανευρέθησαν είδη έχοντα αξίαν. Εν τω πρωτοκόλλω τούτω, ούτινος το πρωτότυπον υποβάλλεται εις το Υπουργείον, γίνεται μνεία του ονόματος του αποστολέως, του παραλήπτου και του Γραφείου της καταθέσεως, μετά περιγραφής των ανευρεθέντων ειδών. 6.Κατά την καταστροφήν δια πυρός της αχρήστου αλληλογραφίας, συντάσσεται πρωτόκολλον, ένθα σημειούται ο συνολικός αριθμός των καταστραφέντων αντικειμένων κατά κατηγορίας, διαχειρίσεως (συνήθη, συστημένα) και κατά είδη αντικειμένων (επιστολαί, δείγματα, έντυπα, έγγραφα υποθέσεων). 7.Η Επιτροπή κατά την δια πυρός καταστροφήν της αχρήστου αλληλογραφίας, οφείλει να παρίσταται δι’ απάντων των μελών της, και να μεριμνά και να βεβαιούται ότι ουδέν εκ των υπό καταστροφήν αντικειμένων διέφυγεν της καταστροφής. 8.Οι μετέχοντες της Επιτροπής Τ.Τ.Τ. υπάλληλοι, ορίζονται δι’ αποφάσεως του Περιφερειακού Τ.Τ.Τ. Διευθυντού. Τον Πρωτοδίκην ορίζει ο παρά τη έδρα της Περιφερειακής Τ.Τ.Τ. Διευθύνσεως Πρόεδρος των Πρωτοδικών. Της Επιτροπής προεδρεύει ο Πρωτοδίκης. Εις τον αυτόν Υπουργόν ανατίθεμεν την δημοσίευσιν και εκτέλεσιν του παρόντος Δ/τος.